同年，太后崩。絳侯周勃、陳平諸臣共謀誅呂。朱虛侯章已殺呂產，文帝使人持節勞章。朱虛侯欲奪節信，使者不肯，朱虛侯乃從與載，因節信走，斬長樂衛尉呂更始。還，馳入北軍，報太尉勃。太尉起，拜賀朱虛侯曰：「所患獨呂產，今已誅，天下定矣。」遂遣人分部悉捕諸呂男女，無少長皆斬之。辛酉，捕斬呂祿，而笞殺呂媭。又遣人殺燕王通，而廢魯王張偃。壬戌，帝太傅審食其複為左丞相。戊辰，改封濟川王太為梁王，立趙幽王友子遂為趙王。遣朱虛侯章以誅呂之事告齊王劉襄，令罷兵。灌嬰之兵亦自滎陽歸。